Staking in petroleumbedryf ná weke verbyArgieffoto Jerry Nkosi, ŉ woordvoerder van die vakbond Ceppwawu, het aan Maroela Media bevestig dat werkers sedert gister begin terugkeer werk toe. “Al die werkers het tot Maandag tyd om hulle weer by die werk aan te meld, aangesien sommige van hulle dalk nou ver van hul werksplekke af is en dit ŉ rukkie sal neem om terug te keer.” Lede van Ceppwawu het op 28 Julie begin staak in ŉ poging om die Nasionale Petroleumwerknemersvereniging te dwing om aan hul looneise toe te gee. Afgesien van ŉ 9%-salarisverhoging, het die vakbond ook geëis dat tydelike werknemers ná drie weke permanent aangestel word. Nkosi het Donderdag gesê daar is ooreengekom dat werkers ŉ 7%-loonverhoging in die eerste jaar sal ontvang, gevolg deur ŉ 1,5%-verhoging plus inflasie in die tweede jaar. Hy het gesê die besonderhede betreffende die res van die ooreenkoms moet nog bespreek en gefinaliseer word. Die drie weke lange staking het tot gevolg gehad dat verskeie vulstasies, veral in Gauteng, brandstoftekorte ervaar het. Die Onafhanklike Verkiesingskommissie (OVK) het ook tydens die munisipale verkiesing op 3 Augustus gesê dat die petrolstaking dit vir die kommissie moeilik gemaak het om stembriewe by sekere stemstasies in Mpumalanga af te lewer. Ceppwawu verteenwoordig nagenoeg 15 000 werkers.